Euroopan parlamentin ja neuvoston 11 päivänä maaliskuuta 2009 annetussa asetuksessa (EY) N:o 223/2009 edellytettävistä tilastojen luotettavuutta koskevista jäsenvaltioiden sitoumuksista

KOMISSION KERTOMUS EUROOPAN PARLAMENTILLE JA NEUVOSTOLLE

Euroopan parlamentin ja neuvoston 11 päivänä maaliskuuta 2009 annetussa asetuksessa (EY) N:o 223/2009 edellytettävistä tilastojen luotettavuutta koskevista jäsenvaltioiden sitoumuksista

1.Johdanto

1.1.Euroopan tilastoista annettu asetus (EY) N:o 223/2009

Tämä on kolmas Euroopan tilastoista annetun asetuksen (EY) N:o 223/2009 ja erityisesti sen 11 artiklan 4 kohdan mukaisesti laadittu kertomus. Mainitussa kohdassa säädetään seuraavaa:

”Komissio seuraa jäsenvaltioiden sitoumuksia säännöllisesti jäsenvaltioiden lähettämien vuosikertomusten perusteella, ja sitoumuksia päivitetään tarvittaessa.

– –

Komissio raportoi julkaistuista sitoumuksista ja tapauksen mukaan edistymiskertomuksista Euroopan parlamentille ja neuvostolle viimeistään 9 päivänä kesäkuuta 2018 ja joka toinen vuosi sen jälkeen.”

Ensimmäinen kertomus julkaistiin vuonna 2018 ja toinen vuonna 2020.

1.1.Tilastojen luotettavuutta koskeva sitoumus

Tilastojen luotettavuutta koskevan sitoumuksen, jäljempänä ’sitoumus’, käsite syntyi tarpeesta parantaa tilastojen laatukehystä. Se kuvattiin ensimmäistä kertaa vuonna 2011 komission tiedonannossa. Käsitteen tarkoituksena on saada kansalliset hallitukset kantamaan vastuuta siitä, että maassa noudatetaan Euroopan tilastoja koskevia käytännesääntöjä, jäljempänä ’käytännesäännöt’.

Käytännesäännöissä vahvistetaan Euroopan tilastojen kehittämistä, tuottamista ja jakelua koskevat normit. Säännöt perustuvat 16 periaatteeseen, jotka koskevat institutionaalista ympäristöä, tilastoprosesseja ja tilastotuotteita. Käytännesääntöjen tarkoituksena on varmistaa, että Euroopan tilastot ovat sekä relevantteja, oikea-aikaisia ja täsmällisiä että ammatillisen riippumattomuuden, puolueettomuuden ja objektiivisuuden periaatteiden mukaisesti laadittuja. Sitoumuksella luodaan käytännesääntöjen ja jäsenvaltioiden hallitusten väliltä aikaisemmin puuttunut yhteys.

Asetuksen (EY) N:o 223/2009 11 artiklan 3 kohdan mukaan sitoumukset ovat välineitä, joiden ”tarkoituksena on varmistaa yleisön luottamus Euroopan tilastoihin sekä edistyminen käytännesääntöihin sisältyvien tilastoperiaatteiden täytäntöönpanossa” ja jotka sekä jäsenvaltioiden että komission on hyväksyttävä.

Muutosasetuksen (EU) N:o 2015/759 johdanto-osan 17 kappaleessa todetaan myös, että sitoumuksiin ”olisi sisällyttävä tuon jäsenvaltion hallituksen antamat erityiset sitoumukset parantaa tai ylläpitää käytännesääntöjen soveltamisen edellytyksiä”.

1.2.Euroopan tilastojärjestelmän (ESS) vertaisarvioinnit

Eurostat ja kaikkien jäsenvaltioiden ja EFTA-maiden kansalliset tilastoviranomaiset ovat muodostaneet Euroopan tilastojärjestelmäksi (ESS) kutsutun kumppanuuden Euroopan tilastojen tuottamista varten. Euroopan tilastojärjestelmän jäsenet ovat tilastojensa laadun takaamiseksi luoneet yhteisen laatukehyksen, jonka kulmakivenä ovat käytännesäännöt. Säännölliset ESS:n vertaisarvioinnit ovat sitoumusten lisäksi tärkeä väline sen arvioimiseksi, noudattavatko jäsenet käytännesääntöjä. Vertaisarvioinneilla varmistetaan yhteisen laatukehyksen täytäntöönpano ja siten Euroopan tilastojen laatu.

ESS:n säännöllisiin vertaisarviointeihin sisältyy itsearviointeja, maakohtaisia vierailuja ja parannussuosituksia sisältävä vertaisarviointikertomus kustakin arvioidusta maasta. Suositusten pohjalta tehdään parantamistoimia, joita Eurostat seuraa vuosittain. Kaksi aiempaa vertaisarviointikierrosta toteutettiin vuosina 2006–2008 ja 2013–2015. Nyt meneillään oleva kolmas kierros toteutetaan vuosina 2021–2023.

2.Yleiskatsaus luotettavuutta koskeviin sitoumuksiin ja jäsenvaltioiden kertomuksiin

2.1.Yleiset säännökset